钦定古今图书集成/明伦汇编/官常典/第772卷 > 韩厥
## 钦定古今图书集成/明伦汇编/官常典/第772卷 > 韩厥

按《左传》，宣公十二年：“夏六月，晋师救郑。荀林父将中
军，先縠佐之，韩厥为司马，及河，闻郑既及楚平，桓子
欲还，彘子不可，以中军佐济。韩献子谓桓子曰：‘彘子
以偏师陷子，罪大矣。子为元帅，师不用命，谁之罪也？
失属亡师，为罪已重，不如进也。事之不捷，恶有所分，
与其专罪，六人同之，不犹愈乎’？”师遂济。　成公二年，
晋郤克将中军，士燮佐上军，栾书将下军，韩厥为司
马，以救鲁、卫，及卫地。韩献子将斩人，郤献子驰将救
之，至则既斩之矣。郤子使速以徇告其仆曰：“吾以分
谤也。”六月癸酉，师陈于鞌，齐师败绩，逐之。《三周华》不
注。韩厥梦子舆谓己曰：“且辟左右”，故中御而从齐侯。
邴夏曰：“射其御者，君子也。”公曰：“谓之君子而射之，非
礼也。”射其左，越于车下；射其右，毙于车中。綦母张丧
车从。韩厥曰：“请寓乘从。”左右皆肘之，使立于后。韩厥
俛定其右。逢丑父与公易位。将及华泉，骖絓于木而
止。丑父寝于轏中，蛇出于其下，以肱击之，伤而匿之，
故不能推车而及。韩厥执𦄌马前，再拜稽首，奉觞加
璧以进曰：“寡君使群臣为鲁、卫请曰：‘无令舆师陷入
君地！下臣不幸，属当戎行，无所逃隐，且惧奔辟而忝
两君臣，辱戎士。敢告不敏，摄官承乏’！”丑父使公下如
华泉取饮。郑周父御佐车，宛茷为右，载齐侯以免。韩
厥献丑父，郤献子将戮之，呼曰：“自今无有代其君任
患者，有一于此，将为戮乎？”郤子曰：“人不难以死免其
君，我戮之不祥，赦之以劝事君者。”乃免之。　三年十
二月甲戌，晋作六军。韩厥、赵括、巩朔、韩穿、荀骓、赵旃
皆为卿。赏鞌之功也。齐侯朝于晋，晋侯享齐侯，齐
侯视韩厥，韩厥曰：“君知厥也乎？”齐侯曰：“服改矣。”韩厥
登举爵曰：“臣之不敢爱死，为两君之在此堂也。”　六
年，晋人谋去故绛，诸大夫皆曰：“必居郇、瑕氏之地，沃
饶而近盬，国利君乐，不可失也。”韩献子将新中军，且
为仆大夫，公揖而入，献子从。公立于寝庭，谓献子曰：
“何如？”对曰：“不可。郇瑕氏土薄水浅，其恶易觏，易觏则
民愁，民愁则垫隘，于是乎有沈溺重膇之疾。不如新
田土厚水深，居之不疾，有汾浍以流其恶。且民从教，
十世之利也。夫山泽林盬，国之宝也。国饶则民骄佚。
近宝公室乃贫，不可谓乐。”公说，从之。夏四月丁丑，晋
迁于新田。　冬，晋栾书救郑，与楚师遇于绕角。楚师
还，晋师遂侵蔡。楚公子申、公子成以申、息之师救蔡，
御诸桑隧。赵同、赵括欲战，请于武子，武子将许之。知
庄子、范文子、韩献子谏曰：“不可。吾来救郑，楚师去我，
吾遂至于此，是迁戮也。戮而不已，又怒楚师，战必不
克。虽克，不令成师以出，而败楚之二县，何荣之有焉？
若不能败，为辱已甚，不如还也。”乃遂还。　八年夏，晋
赵庄姬为赵婴之亡故，谮之于晋侯曰：“原、屏将为乱，
栾、郤为征。”六月，晋讨赵同、赵括、武从姬氏，畜于公宫，
以其田与祁奚、韩厥言于晋侯曰：“成季之勋，宣孟之
忠而无后，为善者其惧矣。三代之令王，皆数百年保
天之禄。夫岂无辟王，赖前哲以免也。《周书》曰：‘不敢侮
鳏寡’。所以明德也。”乃立武而反其田焉。　十五年冬，
晋三郤害伯宗，谮而杀之，及栾弗忌。伯州犁奔楚。韩
献子曰：“郤氏其不免乎！善人，天地之纪也，而骤绝之，
不亡何待？”初，伯宗每朝其妻，必戒之曰：“盗憎主人，民
恶其上。子好直言，必及于难。”　十六年夏六月，晋、楚
遇于鄢陵，吕锜射共王中目。晋韩厥从郑伯。其御杜
《溷罗》曰：“速从之。其御屡顾不在，马可及也。”韩厥曰：“不
可以再辱国君。”乃止。　十七年冬，晋厉公侈杀三郤，
游于匠丽氏、栾书、中行偃遂执公焉。召士丐，士丐辞。
召韩厥。韩厥辞曰：“昔吾畜于赵氏孟姬之谗，吾能违
兵。古人有言曰：‘杀老牛莫之敢尸’，而况君乎？二三子
不能事君，焉用厥也？”　十八年春二月乙酉朔，晋悼
公即位于朝。冬十一月，楚子重救彭城，伐宋。宋华元
如晋告急。韩献子为政曰：“欲求得人，必先勤之。成霸
安疆，自宋始矣。”晋侯师于台谷以救宋，遇楚师于靡
角之谷，楚师还。　襄公元年夏五月，晋韩厥、荀偃帅
诸侯之师伐郑，入其郛，败其徒兵于洧上。于是东诸
侯之师次于鄫，以待晋师。晋师自郑以鄫之师侵楚
焦夷及陈。晋侯、卫侯次于戚，以为之援。　四年春，楚
师为陈叛故，犹在繁阳。韩献子患之，言于朝曰：“文王帅殷之叛国以事纣，唯知时也。今我易之，难哉！”　七
年冬十月，晋韩献子告老。　《九年》，“韩厥老矣，知罃禀
焉以为政？”